Is focal casta, mírialta é ‘ealaín’ (ginideach uatha ‘ealaíne’ / ginideach iolra ‘ealaíon’). An deacracht is mó a bhíonn ag daoine ná cé acu an t-uatha nó an t-iolra a úsáid chun trácht ar an gcoincheap ginearálta art / the arts. An ‘iris ealaíne’ nó ‘iris ealaíon’ ba chóir a thabhairt ar arts magazine? Is fearr, de ghnáth, an t-iolra a úsáid chun trácht ar aon ní a chuimsíonn brainsí éagsúla de na healaíona. Tugann an Chomhairle Ealaíon, mar shampla, maoiniú do gach cineál ealaíne, agus bíonn idir thaispeántais, dhrámaí agus scannáin ar siúl in ‘ionad ealaíon’.